ועדת הכלכלה, כנסת 18, פרוטוקול מספר 81, 2009-10-13 13:55

אופיר אקוניס: אני מתכבד לפתוח את ישיבת ועדת הכלכלה.

אופיר אקוניס: על סדר היום הכנה לקריאה שנייה ושלישית של הצעת חוק שלי שהתקבלה בקריאה הראשונה ב-20 ביולי 2009:

אופיר אקוניס: הצעת חוק לתיקון פקודת התעבורה (מס' 92) (חניה בתחנות אוטובוס בימי מנוחה), התשס"ט-2009.

אופיר אקוניס: עו"ד ראובני, יש לך תובנות חדשות מאז נפגשנו כאן לאחרונה?

חוה ראובני: כן.

חוה ראובני: העברתי הצעת נוסח ליועצת המשפטית לוועדה, ובנוסף בעקבות שיחתי עם אנשי הרשות הלאומית לבטיחות בדרכים אני מבקשת להעלות שתי נקודות.

חוה ראובני: באופן ספציפי, הטלתם עלינו לשקול את עניין השעות.

חוה ראובני: הפכנו בסוגייה הזאת מכל הכיוונים ולא הצלחנו לחשוב על שעות אחרות מהשעות שנכתבו בהצעה כפי שעברה בקריאה הראשונה.

אתי בנדלר: אני מוכרחה להודות על האמת שעוד טרם עברה שעה קלה מאז התקשרתי בטלפון לגברת ראובני כהכנה לדיון לשאול אותה אם יש לה אילו עמדות, והיא אמרה לי ששלחה אליי חומר כבר לפני יומיים, ואז חיפשתי אותו במייל.

אתי בנדלר: ראיתי את המייל הזה רק לפני זמן קצר ביותר וטרם הספקתי ללמוד אותו.

אופיר אקוניס: עו"ד חוה ראובני, תספרי לנו אולי על התיקונים שאתם מבקשים להכניס.

חוה ראובני: באשר לשעות, שזה דבר שבאופן ספציפי נתבקשנו לעסוק בו, לא מצאנו אפשרות לשנות את השעות.

חוה ראובני: השאלה היתה האם ניתן למצוא דרך להגדיל את מספר השעות כך שיתאפשר גם לציבור שומרי השבת ליהנות מן ההיתר הזה.

חוה ראובני: כל הארכה מאחד הצדדים לא תאפשר לשומרי שבת ליהנות מן ההיתר, כי אם נאפשר לחנות כבר בשעה מוקדמת יותר לפני כניסת השבת עדיין צריך לפנות את החניה לפני צאת השבת מכיוון שחלק מקווי האוטובוס מתחילים את הנסיעה שלהם לפני צאת השבת.

אופיר אקוניס: כפי שאמרתי בדיון הראשון וכפי שאמר שר התחבורה והבטיחות בדרכים וכפי שאנו מחויבים גם על-פי תפיסתי האישית ועל-פי תפיסתו של שר התחבורה והבטיחות בדרכים, אני שואף ומתכוון לשמור על הסטטוס קוו.

אופיר אקוניס: את הביטוי "סטטוס קוו" אמרתי אני ואמר השר ולכן הממשלה בוועדת השרים לענייני חקיקה קידמה את הצעת החוק, כי אתם יודעים שפרט לתפיסותינו האישיות יש לנו גם שיקולים נוספים.

חוה ראובני: אין כאן שום שינוי בשעות הפעילות של האוטובוסים.

אופיר אקוניס: התשובה הזאת מצוינת.

אתי בנדלר: כמה זמן אחרי צאת השבת מתחילים האוטובוסים לפעול?

חוה ראובני: יש קווי אוטובוס שמתחילים לפעול עוד לפני צאת השבת, במיוחד בעונת הקיץ.

אופיר אקוניס: זה בתוך הסטטוס קוו.

אופיר אקוניס: זה בתוך ההבנות הקיימות כבר 60 שנים.

חוה ראובני: לקחנו כאן את התחום המצומצם ביותר, השעות שבהן בכל ימות השנה קווי האוטובוס לא פועלים, למעט אותם קווים שבמסגרת הסטטוס קוו פועלים במילא לאורך כל יום השבת.

אופיר אקוניס: יש גם קווים שלא פועלים כלל במוצאי שבת.

אופיר אקוניס: במקומות הללו לא תהיה כל בעיה.

גבריאל נבון: לא כל התחבורה הציבורית פועלת במוצאי שבת.

חוה ראובני: היכן שקווי האוטובוס פועלים בשבת במילא, לא יחול ההיתר.

חוה ראובני: היכן שקווי האוטובוס לא פועלים בשבת אבל כן מתחילים לפעול לפני צאת השבת, לפי זה הגדרנו את שעת סיום ההיתר ב-16:00, שזה לעולם מוקדם מן השעה הכי מוקדמת שבה קווי האוטובוס מתחילים לנסוע.

אתי בנדלר: מה השעה המוקדמת ביותר בחורף שבה קווי אוטובוס מתחילים לפעול במוצאי שבת?

קריאות: בערך בשעה 16:00.

אופיר אקוניס: מאילת ומקריית שמונה קווי האוטובוס יוצאים הרבה יותר מוקדם.

אופיר אקוניס: נכון שמקריית שמונה ומאילת יוצאים אוטובוסים כבר בצהרים?

גבריאל נבון: כן.

אתי בנדלר: מדובר כאן על קווים עירוניים.

אופיר אקוניס: בלאו הכי זה לא רלוונטי.

פנחס גרשון: השעות הללו מכסות גם את שעון הקיץ וגם את שעון החורף, כדי לא להחליף בכל עונה.

פנחס גרשון: השעות הללו מכסות את הכול.

אתי בנדלר: בשעון קיץ, 4 אחר-הצהרים זה עדיין ממש צהרים.

חוה ראובני: אבל כל דרך אחרת תחייב אותנו להחליף את התמרורים 3-4 פעמים בשנה, או לכתוב תמרורים ארוכים מאוד עם תאריכים: מיום זה ועד יום זה – כך, ומיום זה ועד יום זה – אחרת.

חוה ראובני: נראה לנו שזה לא מעשי.

חוה ראובני: נושא נוסף שאנו מבקשים להתייחס אליו בסעיף קטן (ב) הוא רשימת המקומות שבהם בשום מקרה לא תותר חניה.

חוה ראובני: רצינו לחדד נקודות נוספות.

חוה ראובני: לפי הנוסח שעבר בקריאה הראשונה, בנתיב תחבורה ציבורית שיש בו מפרצי חניה אפשר יהיה לחנות.

חוה ראובני: אנו מבקשים שבנתיבי תחבורה ציבורית, גם במפרצים, לעולם יישמר איסור החניה.

חוה ראובני: הרכב לא אמור להיכנס לנתיב בכלל ולא אמור לנסוע בו.

חוה ראובני: איך הוא יכול לחנות בנתיב מבלי לנסוע בו?

חוה ראובני: כדי לחנות שם עליו לבצע עבירה אחרת, של נסיעה בנתיב תחבורה ציבורית.

חוה ראובני: אנחנו מציעים שבנתיבי תחבורה ציבורית בכל מקרה לא תותר חניה, נקודה.

חוה ראובני: אלא אם כן מדובר בנתיבי תחבורה ציבורית שרק בימי חול משמשים כנתיבי תחבורה ציבורית, אבל אז בשבת זה לא נת"צ ובמילא האיסור לא יחול.

חוה ראובני: כאשר יש נתיב תחבורה ציבורית רק בימים א'-ו' אז בשבת הוא לא נתיב תחבורה ציבורית.

אופיר אקוניס: את מדברת על אלה שבאמצע הכביש או בצדדים?

אופיר אקוניס: בחיפה ובפתח-תקווה יש באמצע.

גבריאל נבון: באמצע הכביש בכל מקרה גם בשבת אסור לנסוע ולחנות.

גבריאל נבון: רק מהצדדים.

חוה ראובני: יש נתיבי תחבורה ציבורית שהם כאלה רק בימי החול, ובאלה מכיוון שבשבת אינם נתיבי תחבורה ציבורית בהגדרה – האיסור במילא לא יחול עליהם.

אתי בנדלר: איפה ההגדרה?

חוה ראובני: זה לפי תמרור ב'35.

אתי בנדלר: כלומר, זה נחשב לנתיב תחבורה ציבורית רק בשעות שבהן זה משמש לתחבורה ציבורית.

חוה ראובני: בשעות שמסומנות בתמרור שזה נת"צ בימים ובשעות אלה ואלה.

פנחס גרשון: אם יש תמרור כזה.

פנחס גרשון: אם לא, זה תופס לכל היום.

פנחס גרשון: תמרור ב'35 קובע: אין כניסה פרט לרכב ציבורי.

פנחס גרשון: אפשר להציב מתחת לזה תמרור: בין השעות ... בין הימים ..., ואם אין תמרור נוסף אז זה חל 24 שעות ביממה.

חוה ראובני: אם זה מוגבל לשעות ולימים מסוימים, בשעות אחרות זה בכלל לא נתיב לתחבורה ציבורית.

אופיר אקוניס: למרות שלא כולם מבינים את זה.

אופיר אקוניס: יש נהגים שלא נוסעים בנתיב תחבורה ציבורית בכלל, גם אם בשעות מסוימות זה מותר.

חוה ראובני: מספרם של אלה קטן משל אלה שנוסעים בנתיב התחבורה הציבורית גם כשהוא כן נתיב תחבורה ציבורית.

אופיר אקוניס: קראתי באחד העיתונים על הצעתו של השר להגברת האכיפה.

חוה ראובני: הצעת החוק היתה מונחת בכנסת הקודמת, והונחה עכשיו שוב, על העלאת הקנס על נסיעה בנתיב תחבורה ציבורית.

חוה ראובני: זה דבר נוסף שהיינו רוצים לחדד בניסוח.

אופיר אקוניס: בכמה רוצים להעלות את הקנס?

חוה ראובני: מ-250 ל-500 שקלים.

חוה ראובני: זאת ההצעה שלנו על-פי החלטת הממשלה.

אתי בנדלר: זה מופיע בתקנות.

אופיר אקוניס: מה הקנס על נסיעה איטית במסלול שמאלי?

אופיר אקוניס: זה לא נאכף.

אופיר אקוניס: אולי צריך לפתוח בקמפיין שיימשך חצי שנה או שנה, כי זה בלתי אפשרי, זה דבר נורא.

אופיר אקוניס: זה גם גורם לסכנה כי כך גורמים לנהג אחר שנוסע על-פי החוק לעקוף מימין ולחזור לנתיב השמאלי ולזגזג.

אופיר אקוניס: מה גובה הקנס?

אופיר אקוניס: אולי צריך פשוט לצאת בקמפיין אגרסיבי בעניין הזה.

אופיר אקוניס: הנהיגה במדינה מתוקנת היא בנתיב הימני.

אופיר אקוניס: לדעתי את זה לומדים בכל שיעור נהיגה ראשון.

דן לינק: כתוב בחוק שנהג אמור לנסוע בנתיב הימני.

אופיר אקוניס: נכון.

אופיר אקוניס: מה גובה הקנס?

רון לוינגר: 500 שקל על הפרעה לתנועה.

רון לוינגר: אחרי עקיפה יש כמה אפשרויות.

אופיר אקוניס: אבל אתם לא אוכפים את זה.

אופיר אקוניס: גם ניצב בן חמו שהיה כאן בדיון על המצלמות האלקטרוניות, שאינני יודע אם התחילו לעבוד - - -

רון לוינגר: עובדים, אבל בפיילוט.

אופיר אקוניס: בעניין הזה צריך לאכוף.

משה טיומקין: יש מצלמה אחת ניסיונית בדרך נמיר פינת יהודה המכבי.

לאה ורון: המשטרה טוענת שאין לה שום בעיה להודיע ברבים היכן מצויות המצלמות, כי המטרה שלה לעשות את הנסיעה בטוחה ולא לגבות קנסות.

חוה ראובני: בהזדמנות זאת אבקש, אם אפשר, לקדם את הצעת החוק על חזקת אמינות למכשירי אכיפה.

חוה ראובני: זה יסייע להתדיינויות בתיקים האלה שעוד יבואו בעקבות הצבת המצלמות.

חוה ראובני: לעניין סעיף קטן (ב), לפני פתיחת הישיבה העיר נציג הרשות הלאומית לבטיחות בדרכים שלגבי חניה במפרצי תחנות אוטובוס, צריך לקבוע שהחניה תהיה במפרץ ובלבד שהרכב לא יבלוט מנתיב הנסיעה.

חוה ראובני: צריך לומר את זה מכיוון שהרכב יכול להיות רובו בתוך המפרץ אבל הפינה שלו בולטת החוצה וזה מסוכן ומפריע.

אופיר אקוניס: זה ה-common sense של הנהג שבוודאי לא ירצה שיפגעו באוטו שלו.

מצליח קזיס: לדעתי יחנו שלושה רכבים במפרץ של תחנה.

פנחס גרשון: ה-common sense של הנהג הוא למצוא מקום חניה, בכך זה מסתכם.

אופיר אקוניס: לא נכון.

אופיר אקוניס: אדם לא רוצה שרכבו ייפגע בחניה.

אופיר אקוניס: אתה אומר שהמניע העיקרי והבלעדי של הנהג הוא מציאת מקום חניה, אבל יש עוד שיקולים.

פנחס גרשון: במרכז תל-אביב בשעות הלילה אדם רוצה רק להחנות את הרכב.

מצליח קזיס: לכמה כלי רכב מותר לחנות במפרץ חניה?

אתי בנדלר: תלוי היכן חונה הנהג הראשון.

אתי בנדלר: אם הוא תופס את האמצע.

חוה ראובני: תלוי בגודל המפרץ.

חוה ראובני: יש מפרצים בגדלים שונים.

חוה ראובני: תלוי כמה תחנות אוטובוס יש שם.

חוה ראובני: בשני דברים רציתי להרחיב את סעיף קטן (ב).

חוה ראובני: אמרנו שבכל מקרה אסור יהיה לחנות בתחנה שהיא בתוך נתיב הנסיעה.

חוה ראובני: העיר כאן ד"ר לינק שיש תחנות כאלה שהן בנתיב הנסיעה אבל שהחניה לפניהן ואחריהן מותרת במילא ולכן אין שום סיבה למנוע את החניה בתוך התחנה הזאת.

חוה ראובני: לכן אנחנו מציעים לסייג את זה.

אופיר אקוניס: מצוין.

אופיר אקוניס: תציבו תמרור.

אופיר אקוניס: יש כבר דוגמה לתמרורים?

חוה ראובני: זה הדבר השלישי.

חוה ראובני: בעיקרון אנחנו יודעים איך אנו רוצים שהתמרור ייראה.

אופיר אקוניס: אפשר לראות דוגמה?

אופיר אקוניס: בעצם זה תמרור חדש.

חוה ראובני: עדיין לא עיצבנו אותו.

חוה ראובני: יש תמרור א'43 שהוא תמרור להודעות כאלה, תמרור צהוב עם כיתוב שחור שמוסיפים להרבה תמרורים אחרים, כמו למשל לנתיבי התחבורה הציבורית שדיברנו עליהם קודם.

חוה ראובני: מתחת לתמרור תחנת האוטובוס, תמרור שיוצר איסור חניה, יוצב תמרור כזה שייקבע שהחניה מותרת בימי שבת וימי מנוחה בין שעות אלה ואלה.

חוה ראובני: חשבנו אפילו על גודל האותיות וכולי.

חוה ראובני: אנחנו חושבים שלא נכון להכניס רמת פירוט כזאת אל תוך החקיקה הראשית.

חוה ראובני: חשבנו לשלב את זה בתקנות, ביחד עם תקנה 72(א)(12) שקובעת איסור על חניה בתחנות אוטובוס, ליצור שם את הקישור לחוק הזה, כדי שלא תהיה לנו תקנה אוסרת וחוק מתיר ולציבור לא יהיה ברור.

חוה ראובני: יש לנו גם צו עבירות קנס.

חוה ראובני: כאן זה עבירת קנס כבר ולא נצטרך להסדיר עבירת קנס.

חוה ראובני: אנחנו "נתלבש" גם לתוך זה.

חוה ראובני: אלה התובנות שאיתן אנו באים לישיבה הזאת.

אתי בנדלר: התובנות הללו מחייבות שינויים רבים למדי בנוסח.

אתי בנדלר: במענה לשאלת אדוני אמרתי שראיתי את המכתב הזה דקות ספורות בלבד לפני שהגעתי לישיבה הזאת וכמובן שלא הספקנו להיפגש, לתאם נוסחים וכל כיוצא בזה, ולכן הדברים שנאמרים כאן הם ברמה של הערות, בלי שהבאנו את זה לידי ביטוי בנוסח שניתן יהיה להעיר לגביו הערות, כי פעמים רבות בנוסח מתגלות כל מיני בעיות נוספות.

אתי בנדלר: עקרונית אפשר ליצור את הלינקג' בין החוק ובין התקנות.

אתי בנדלר: דא עקא שיש כאן שני דברים.

אתי בנדלר: ראשית, אחרי שהחוק יתקבל זה יחייב לתקן גם את תקנות התעבורה.

אתי בנדלר: שנית, זה מחייב להוציא הודעה על קביעת תמרור חדש.

חוה ראובני: תמרור א'43 קיים כבר.

אתי בנדלר: בסדר.

אתי בנדלר: כאשר יתוקנו תקנות התעבורה, תקנה 72 שהזכירה גברת ראובני, והחוק ייכנס לתוקפו, עדיין יש לנו בעיה משום – טרם התחלנו לקרוא, אבל נאמר שרשות תימרור מקומית תציב את התמרור בתחנת אוטובוס וגו'.

אתי בנדלר: קרי: מוטלת כאן חובה על רשות תימרור מקומית, שהיא אורגן של הרשות המקומית, להציב תמרור, ורק משהוצב תמרור בתחנה יהיה מותר לחנות שם.

אתי בנדלר: עקרונית הרשות יכולה להציב את התמרורים החל ממועד התחילה של החוק, שמוצע כאן שיהיה 9 חודשים מיום פרסומו.

אתי בנדלר: אבל, אם תציב תמרור יהיה מותר, בהנחה שהתקנות יתוקנו כבר, ואם לא תציב תמרור לא יהיה מותר.

אתי בנדלר: דהיינו, כל ביצוע החוק מותנה בשיתוף הפעולה וברצון הטוב של הרשויות המקומיות ובסדרי העדיפויות שלהן.

אופיר אקוניס: אנחנו נקבע תאריך.

אתי בנדלר: לכאן אני מגיעה בדיוק, שהצעת החוק כלשונה חסרה.

אתי בנדלר: מן הבחינה הזאת היא יכולה להיות לא אופרטיבית, אלא אם כן תיווסף לכאן גם הוראה שתחייב את הרשויות המקומיות להציב תמרורים בתוך פרק זמן מסוים בכל התחנות שבתחום כל רשות מקומית, בכל תחנה שמבחינת החוק יש מקום להציב בה תמרור כזה.

אופיר אקוניס: חשבתי על תאריך שבו אפשר יהיה להתחיל את ישום החוק.

אתי בנדלר: עלינו לשמוע את נציגי הרשויות המקומיות.

משה טיומקין: כמי שדוגל בתחבורה ציבורית כאחד הדברים החשובים ביותר, בהזדמנות זאת אני מעלה שוב בהקשר לחוק בקשה להוספת סמכויות לפיקוח העירוני באכיפה בנת"צים.

משה טיומקין: דיברנו כאן על כך שאסור לנסוע בנת"צים ואסור לחנות בנת"צים, אבל המציאות שונה לגמרי.

משה טיומקין: אם רוצים להסדיר את העניין תוסיפו סמכות כדי שאני אוכל לטפל שבאמת לא יחנו בנת"צים.

משה טיומקין: היום זה בקושי בחזקת המלצה.

אופיר אקוניס: אתה מציע שהפיקוח העירוני יעשה את זה?

משה טיומקין: לצורך זה אני מדבר לא רק בשם תל-אביב-יפו, אלא מרשה לעצמי לדבר בשם כל פורום ה-15.

אופיר אקוניס: תהיו בהידברות בעניין הזה עם משרד התחבורה והבטיחות בדרכים.

אופיר אקוניס: אתם בוודאי מציעים שהאכיפה תישאר בידי המשטרה?

גבריאל נבון: אנחנו מסכימים.

אופיר אקוניס: ומה עם המשטרה?

רון לוינגר: יש סוגיות נכבדות שנוגעות להעברת סמכויות אכיפה מן המשטרה.

לאה ורון: במסגרת משטרה עירונית הכול יוסדר.

אופיר אקוניס: אני מכיר את הוויכוח.

אופיר אקוניס: יש ועדת שרים מיוחדת בראשות ראש הממשלה שמטפלת בעניין המשטרות העירוניות.

אופיר אקוניס: אגב, אני מתנגד.

אופיר אקוניס: אני סבור שהמשטרה צריכה להיות משטרה, והפיקוח העירוני צריך להיות פיקוח עירוני.

אופיר אקוניס: זאת העמדה שהבעתי בפני השר לביטחון פנים ושר האוצר, שמתווכחים זה עם זה, וכדי שלא יהיו אי-הבנות אמרתי לכל אחד מהם את עמדתי, בפרט אם הדברים באמת יבואו לכאן.

אופיר אקוניס: אני סבור שצריך לחזק את המשטרה בארץ ולא לחזק את הפיקוח העירוני.

משה טיומקין: אבל לא באשר לאכיפה בנת"צים.

אופיר אקוניס: תאמין לי שאת המשטרה צריך לחזק.

אופיר אקוניס: אחרי זה אומרים שהמשטרה חלשה, אז תחזק אותה.

משה טיומקין: אני בוודאי בעד זה.

אופיר אקוניס: כולם בעד, רק השאלה מה עושים.

משה טיומקין: באשר להצעת החוק, אני מאמץ אותה כפי שהיא.

משה טיומקין: היה לנו ויכוח ודיון האם לומר שאסור ואז בתמרור להתיר, או להיפך: לומר שמותר ואז בתמרור לאסור.

משה טיומקין: אבל יש עדיפות בסופו של דבר להשאיר את הדברים כפי שמוגדרים כאן: אסור, אלא אם מוצב תמרור שמתיר, כי אז ניתן לבדוק כל נקודה ונקודה אם עומדת בכל התנאים, אם זה אפשרי, חוקי ובטיחותי וכך הלאה.

אופיר אקוניס: כמו בתמרור של מקום חניה לנכים, או של השגרירויות – אסור, אלא אם כן כתוב שמותר.

אופיר אקוניס: למשל מתחת לקריית הממשלה בתל-אביב או בכמה משרדי ממשלה יש מקומות חניה שאפשר לחנות בהן בין 6 בערב ל-6 בבוקר, או מול שגרירות אקוודור ברחוב דפנה.

משה טיומקין: אני גם בעד הגדלת הקנסות למי שחונה בתחנת אוטובוס כאשר אסור לחנות.

משה טיומקין: אפשר לקשור את הדברים זה בזה.

משה טיומקין: תהיה בעיה של פינוי תחנות האוטובוס.

אופיר אקוניס: אז תגרור.

אופיר אקוניס: יש לך סמכות.

אופיר אקוניס: אגב, בתל-אביב-יפו אין בעיה כזאת, אם אינני טועה.

אופיר אקוניס: גרירה היא אחת הפעולות החביבות על ראש העירייה.

משה טיומקין: אבל אני מדבר לא רק בשם תל-אביב.

משה טיומקין: בתל-אביב אנחנו משתדלים מאוד לעשות את זה, ובכל זאת.

משה טיומקין: צריך שיהיה ברור לציבור שיש עדיפות לתחבורה הציבורית ויש לפנות את התחנות.

משה טיומקין: זה ייעשה בדרך של העלאת הקנס, חד וחלק.

אופיר אקוניס: מה הקנס שמוטל היום בשל חניה בתחנת אוטובוס?

אופיר אקוניס: הרי אתה גורר.

אופיר אקוניס: אה, אני מבין שאתה רוצה גם להגדיל את הקנס פרט לגרירה.

משה טיומקין: גרירה היא אמצעי קיצוני.

משה טיומקין: אני בהחלט בעד שייקבע תאריך עד מתי יוצבו התמרורים.

חוה ראובני: קנס על חניה בתחנת אוטובוס עומד על 250 שקלים, ובאזור קנס מוגדל 500 שקלים.

אופיר אקוניס: תמיד כתוב "אזור קנס מגודל".

רון לוינגר: שינינו את זה רק לפני שנתיים, העלינו את זה ל-500 שקלים (ד'17 ו-ד'18).

כפיר כהן: למען הפרוטוקול ולמען הסדר, באשר להיפוך התימרור שציין כאן מר טיומקין – היתה מחשבה להפוך את התימרור מפני שהעלויות נמוכות יותר.

כפיר כהן: בשלטון המקומי מקבלים את דעתו של מר טיומקין, שעשה עבודת מחקר מקיפה ובקי יותר, אבל שוב, למען הפרוטוקול, זה משית עלויות נוספות על הרשויות המקומיות.

כפיר כהן: זאת בעיה שצריך כמובן לתת עליה את הדעת.

אופיר אקוניס: זה לא מה שיגרום לגירעונות ברשויות המקומיות, בוודאי לא ב-15 הגדולות וגם לא בקטנות יותר.

כפיר כהן: יש רשויות מקומיות קטנות רבות מאוד.

אופיר אקוניס: אבל הגירעונות שלהן לא נובעים מן התמרורים החדשים שצריך להציב.

כפיר כהן: זה בטח לא יוסיף להן.

חוה ראובני: שיאכפו את החוק בשעות האחרות ויכסו את ההוצאות.

אופיר אקוניס: או שינהלו נכון את תקציבן.

כפיר כהן: זאת הערה שאין מקומה כאן.

אופיר אקוניס: מקומה בהחלט כאן.

אופיר אקוניס: למה המדינה יודעת לנהל את התקציב שלה?

כפיר כהן: אני גורס תמיד, ותרשו לי לומר אם כבר נכנסנו לעניין, שאשמח אם יום אחד יביאו את גדול המומחים בכלכלה, יכניסו אותו לאיזו עירייה, יתנו לו תקציב, ובאמצע השנה הוא יגלה שיש לו רק 50% מן התקציב כי הוא לא קיבל מענקי איזון.

כפיר כהן: אז אני רוצה לראות אותו מאזן את התקציב.

כפיר כהן: זה בתשובה להערתך.

אופיר אקוניס: מאה אחוז.

אופיר אקוניס: השאלה בהחלט מעניינת ואנחנו לא נקיים עליה את הדיון כאן, אלא בוועדת הפנים והגנת הסביבה.

מצליח קזיס: אנחנו מבקשים שתהיה אכיפה.

מצליח קזיס: אם תהיה אכיפה – אנחנו בעד.

מצליח קזיס: אם לא תהיה אכיפה – אנחנו בבעיה.

מצליח קזיס: היום אין אכיפה.

מצליח קזיס: תראה מה קורה ברידינג בכל מוצאי שבת, שבאים אנשים לנמל ומחנים שם מכוניות.

אופיר אקוניס: למה לא גוררים אותן?

אופיר אקוניס: אגב, הגרירה משם זולה לעירייה כי מגרש הגרירה נמצא ברידינג.

אתי בנדלר: לא אכפת להם כמה זה עולה.

אתי בנדלר: משלמים להם תעריף קבוע.

אופיר אקוניס: זה עולה פחות לקבלן.

אופיר אקוניס: זה דורש הידברות בין העירייה ובין חברת "דן".

משה טיומקין: אין לנו בעיה.

משה טיומקין: אנחנו ביחסים טובים מאוד.

משה טיומקין: אנחנו גוררים ורושמים דוחות.

משה טיומקין: יחד עם זה, אני מסכים איתם.

אופיר אקוניס: קיימנו היום דיון על מפעל הפיס, ולפני כן בבוקר קיימנו דיון על מיחזור בקבוקים.

אופיר אקוניס: עניין האכיפה עלה בכל הדיונים.

אופיר אקוניס: יש לנו טענה למשטרה שלא אוכפת מספיק.

אופיר אקוניס: אכיפה – זה שם המשחק.

אופיר אקוניס: בכל התנהלות של מדינה נורמלית חייבת להיות אכיפה.

אופיר אקוניס: ואני לא רוצה להזכיר את ג'וליאני, כי כשהיתה אכיפה אז מנהטן השתנתה.

אופיר אקוניס: אגב, זה קורה גם בלוס אנג'לס, אמנם הרבה פחות טוב מאשר במנהטן, אבל זה קורה.

משה טיומקין: יש לנו כמה ימי מנוחה, וצריך להבהיר את זה: למוסלמים בימי שישי, ליהודים בימי שבת, לנוצרים בימי ראשון ולדרוזים בימי שני.

משה טיומקין: כדאי שתהיה כאן הבהרה, הערה, התייחסות.

אופיר אקוניס: כתבנו: "ימי מנוחה – כמשמעותם בסעיף 18א(א) לפקודת סדרי השלטון והמשפט, התש"ח-1948", שם יש רשימה ברורה מאוד: ראש השנה, יום כיפור, סוכות, פסח ושבועות.

אתי בנדלר: שבת ומועדי ישראל – "ראש השנה, יום הכיפורים, ראשון ושמיני עצרת של סוכות, ראשון ושמיני של פסח וחג השבועות הם ימי המנוחה הקבועים במדינת ישראל".

אופיר אקוניס: יום ראשון איננו יום מנוחה במדינה היהודית שלנו, וכך גם החגים המוסלמים, שהם חשובים אך לא נכללים בימי המנוחה.

אופיר אקוניס: כך קובע החוק, וגם לא ראיתי שום בקשה לשינויו, ואני בטוח גם שבקשה כזאת לא תזכה לרוב.

דן לינק: אני נציג הרשות הלאומית לבטיחות בדרכים.

דן לינק: הדברים העיקריים נאמרו על-ידי עו"ד חוה ראובני בשמנו.

דן לינק: העמדה שלנו היא בעד התרת חניה בתחנות אוטובוס, בתנאי שלא תהיה חריגה לנתיב נסיעה.

דן לינק: אנו ממליצים להתיר חניה כזאת גם בתחנות בנתיב הנסיעה כאשר אחריהן ולפניהן מותרת החניה.

אופיר אקוניס: עו"ד ראובני הציגה את זה.

אופיר אקוניס: אולי אתם ברשות הלאומית לבטיחות בדרכים תעשו את הקמפיין על איסור נסיעה בנתיב השמאלי?

אופיר אקוניס: זה מטריד.

אופיר אקוניס: זה פשוט נורא.

דן לינק: חבר הכנסת אקוניס, הקשר בין זה ובין הבטיחות בדרכים קלוש.

דן לינק: אנחנו לא עושים קמפיין על כל דבר שעולה בדעת מישהו מפני שאנו מתרכזים בנושאים שמהם נגרמות תאונות דרכים חמורות.

דן לינק: עם כל הכבוד, נסיעה בנתיב השמאלי אמנם מעצבנת אבל אני לא זוכר מקרים שנסיעה איטית בצד שמאל גרמה לתאונות חמורות, ולכן ניזהר לפני שנתחיל במבצע דווקא על דבר כזה.

אופיר אקוניס: כלומר, המלצתך לא לקיים קמפיין כזה.

אתי בנדלר: לא שלא לקיים קמפיין, אלא לא לקיים קמפיין על-ידי הרשות הלאומית לבטיחות בדרכים.

דן לינק: נכון.

דן לינק: יש דברים חשובים יותר.

אופיר אקוניס: תמיד יש דברים חשובים יותר, על כך אין ויכוח.

אתי בנדלר: אנחנו צריכים להתחיל לקרוא, ואנחנו צריכים גם לקבל תשובה מן הרשויות המקומיות על פרק הזמן שיכול להתאים לכלל הרשויות המקומיות ברחבי מדינת ישראל להשלמת הצבת התמרורים.

משה טיומקין: לדעתי חצי שנה.

אתי בנדלר: למה הוצע כאן שתחילת החוק תהיה 9 חודשים מיום פרסומו?

חוה ראובני: אני מניחה שבשל הזמן שדרוש להצבת התמרורים.

גבריאל נבון: כדי להציב תמרורים ולראות באילו תחנות אפשר להציב אותם.

משה טיומקין: בתל-אביב יש 1,500 נקודות של תחנות אוטובוס.

משה טיומקין: בתל-אביב אני מתחייב שב-1,500 התחנות הללו יוצבו תמרורים בתוך חצי שנה.

אופיר אקוניס: אתה משמח אותי מרגע לרגע יותר.

אופיר אקוניס: אזמין אותך על בסיס קבוע לישיבות הוועדה ...

אופיר אקוניס: באת לכאן היום ברוח טובה ואופטימית ועם פנים לקראת האזרח.

אופיר אקוניס: זה יפה, אני מודה לך.

חוה ראובני: בזמנו כאשר קבענו תאריך תחילה של 9 חודשים חשבנו על פרק הזמן שדרוש כדי להציב את התמרורים, אבל זה לא לגמרי תאריך תחילה.

אתי בנדלר: הדרך הנכונה, התחילה צריכה להיות מיידית.

אתי בנדלר: לא צריך כאן סעיף תחילה.

אתי בנדלר: אנחנו צריכים כאן הוראות ביצוע.

אופיר אקוניס: הייתי רוצה שמ-1 באפריל 2010 זה יופעל.

אופיר אקוניס: זה אפילו קצת יותר מחצי שנה.

חוה ראובני: צריך להתקין תקנות.

אתי בנדלר: אלה תקנות שמחייבות את אישור ועדת הכלכלה?

חוה ראובני: רק אם אתם תכתבו כך, כי אלה תקנות מתירות.

חוה ראובני: נקבע תקנות שיתירו את האיסור, אז זה לא מצריך את אישור ועדת הכלכלה.

אתי בנדלר: מצוין.

אתי בנדלר: תעשו את זה מהר ככל האפשר.

אתי בנדלר: מייד כשהחוק יתקבל הם יכולים להתחיל להתקין את התקנות.

אופיר אקוניס: אולי כדאי שהציבור יידע ממתי זה חל.

אתי בנדלר: במקום סעיף התחילה יהיה כאן סעיף של הוראת ביצוע: רשות מקומית תציב תמרורים בכל תחנות האוטובוס שבתחומה שאין מניעה שלא להציב בהן תמרורים בהתאם להוראות סעיף קטן (ב), לא יאוחר מיום ...

משה טיומקין: יהיו כאלה שיוצבו מוקדם הרבה יותר כי זה תאריך גג.

אתי בנדלר: עד ליום ...

אתי בנדלר: לא יאוחר מ...

אופיר אקוניס: נקבע את 1 באפריל?

חוה ראובני: צריך להבין שמתוך ה-6 חודשים האלה ייגזר פרק זמן של כמה שבועות עד שיותקנו תקנות.

חוה ראובני: לא יכולים להתחיל להציב תמרורים עד שלא יותקנו תקנות, גם אם יכולים להתחיל את עבודת המיפוי.

אופיר אקוניס: נקבע את 1 במאי 2009.

אתי בנדלר: אני מוכנה לקרוא את נוסח הצעת החוק, למרות שצריך לשלב בנוסח את כל התיקונים שאתם מציעים.

אתי בנדלר: יש לכם הצעה לנוסח מתוקן?

חוה ראובני: לא.

חוה ראובני: אין לי את הדברים החסרים.

אתי בנדלר: סעיף 1 – הוספת סעיף 70א1 לפקודה "בפקודת התעבורה (להלן – הפקודה), אחרי סעיף 70א יבוא: "70א1 – חניה בתחנת אוטובוס בימי מנוחה (א) רשות תימרור מקומית תציב, בתחום תחנת אוטובוס, תמרור הקובע כי ניתן להחנות או להעמיד רכב פרטי בתחום תחנת האוטובוס, משעה 20:00 בערב יום מנוחה ועד שעה 16:00 ביום המנוחה; בסעיף זה, "ימי מנוחה" – כמשמעותם בסעיף 18א(א) לפקודת סדרי השלטון והמשפט, התש"ח-1948.

אתי בנדלר: " אני מניחה שלסעיף קטן (א) בכל מקרה לא היו הערות.

דן ארצי: האם לא ראוי להגיד "רשאית להציב"?

אתי בנדלר: לא.

אתי בנדלר: זה בדיוק העניין.

אתי בנדלר: זה לא סמכות רְשות אלא סמכות חובה.

אופיר אקוניס: אני מאשר את סעיף קטן (א).

אתי בנדלר: "(ב) על אף הוראות סעיף קטן (א), לא יוצב תמרור כאמור באותו סעיף קטן – (1) בדרך שאינה עירונית; (2) בנתיב הנסיעה בדרך, לרבות בנתיב שיועד לתחבורה ציבורית;"

חוה ראובני: את זה צריך לתקן.

חוה ראובני: אני מציעה להשמיט את המילים "לרבות בנתיב שיועד לתחבורה ציבורית".

חוה ראובני: אני מציעה ל"נתיב שיועד לתחבורה ציבורית" לייחד פסקה נפרדת.

אתי בנדלר: "בנתיב הנסיעה בדרך" – זה יישאר?

חוה ראובני: כן, ואחרי זה ייאמר "למעט אם החניה היתה מותרת לפני ואחרי התחנה".

דן לינק: "למעט בנתיב שבו הותרה חניה לפני תחנת האוטובוס ואחריה".

חוה ראובני: רק במקום שבו מותרת חניה לפני התחנה וגם אחריה, כאשר יש חור בטור.

חוה ראובני: נוסיף כאן פסקה נוספת: "בנתיב שיועד לתחבורה ציבורית", וזה יהיה פסקה (3).

אתי בנדלר: בכל זאת אני רוצה לחזור.

אתי בנדלר: הנתיב יועד לתחבורה ציבורית, אבל בשעות מסוימות הוא לא משמש כנתיב לתחבורה ציבורית.

אתי בנדלר: השאלה אם כאשר נאמר "שיועד לתחבורה ציבורית" זה לא ימעט את הנתיב הזה גם בשעות שהוא לא משמש לתחבורה ציבורית.

חוה ראובני: הייעוד של נתיב תחבורה ציבורית נעשה בתמרור.

חוה ראובני: אם אין תמרור שקובע שהוא מיועד - - -

אתי בנדלר: יש תמרור, אך הוא מגביל לימים ולשעות מסוימים.

חוה ראובני: התמרור מסויג.

אופיר אקוניס: אני מציע לסמוך על בינתו של הציבור.

אופיר אקוניס: הציבור יודע ומבין.

אתי בנדלר: אולי לא נכתוב "שיועד לתחבורה ציבורית" אלא "המשמש לתחבורה ציבורית".

חוה ראובני: "משמש" זה בפועל.

אתי בנדלר: זה בדיוק מה שאת רוצה.

חוה ראובני: אבל אני לא רוצה בפועל.

חוה ראובני: אני רוצה חוקית, גם כשלא נוסע שם אוטובוס.

חוה ראובני: כל זמן שתמרור הנת"צ בתוקף – זה יהיה אסור.

אתי בנדלר: נבדוק את הסוגייה הזאת.

אתי בנדלר: הכוונה ברורה.

פנחס גרשון: אפשר לכתוב "בנתיב תחבורה ציבורית", בשעות מסוימות ובימים מסוימים, ולהשמיט את המילה "שיועד".

אתי בנדלר: ייתכן שזה הפתרון.

אתי בנדלר: הרעיון ברור.

אתי בנדלר: "(3) במסוף לתחבורה ציבורית;"

משה טיומקין: באשר למסוף – הצגנו את הדוגמה של רידינג.

אופיר אקוניס: שם אסור לחנות.

אופיר אקוניס: זה ברור כשמש.

אופיר אקוניס: האם אין תמרור "אין כניסה" בחניון רידינג?

משה טיומקין: היום אנשים חונים שם.

משה טיומקין: זה מסוף פתוח ובשבתות הוא ריק מאוטובוסים.

אופיר אקוניס: צריך לשים שם מחסום.

אופיר אקוניס: אני מציע שתסגרו אותו.

אופיר אקוניס: לזכותה של עיריית תל-אביב, היא פתחה את החניון הסמוך לחנייה אין כסף, וגם יש גשר שמחבר לנמל.

אופיר אקוניס: זה בסדר.

משה טיומקין: פתחנו את חניון רידינג חינם אין כסף וגם בנינו גשר לנמל.

אופיר אקוניס: אז למה אנשים חונים ברציף האוטובוסים?

משה טיומקין: כי היום זה פתוח.

אופיר אקוניס: למה אתם לא מפעילים גרר?

אופיר אקוניס: זה נובע מההצלחה של פרויקט הנמל בתל-אביב שמושך הרבה אנשים.

אופיר אקוניס: שיבחתי אותך בישיבה הזאת פעמיים.

אופיר אקוניס: תמסור את זה לראש העירייה.

משה טיומקין: תפקידי לפנות אותו בשעה 16:00.

קריאה: תסגור את הגשר להולכי רגל ואז לא יחנו שם.

אופיר אקוניס: לא.

אופיר אקוניס: אז בשביל מה בנו גשר להולכי רגל?

אופיר אקוניס: עזוב.

אופיר אקוניס: נטפל בתל-אביב בנפרד.

אופיר אקוניס: העניין של חניון רידינג הוא ביניכם.

אופיר אקוניס: הסעיף הזה, שמונע חניה במסוף לתחבורה ציבורית, טוב מאוד.

אופיר אקוניס: מלכתחילה היתה על כך הסכמה מלאה.

אופיר אקוניס: כמה מסופים כמו רידינג יש?

פנחס גרשון: יש הרבה מאוד.

אופיר אקוניס: בתחנה המרכזית בכל מקרה רכב פרטי לא נכנס.

אופיר אקוניס: התחנות גם סגורות.

אופיר אקוניס: בארלוזורוב המסוף סגור ואף אחד לא מחנה שם בשבת.

קריאה: זה מסוף תפעולי בלבד.

גבריאל נבון: ליד ארלוזורוב יש חניה צמודה.

משה טיומקין: צריך להבין את המשמעות של העניין.

משה טיומקין: מצד אחד אתה מוסיף חניה, ומצד שני גורע חניה בהיקפים מאוד-מאוד משמעותיים באזורים מבונים, אזורי משיכה גדולים מאוד, בכל אזור הנמל.

משה טיומקין: כאשר אתה סוגר את מסוף רידינג אתה סוגר מאות מקומות חניה לרכב פרטי בשבתות ללא שום סיבה.

אתי בנדלר: היום חונים שם?

אופיר אקוניס: בוודאי שחל איסור.

אופיר אקוניס: זה תחנת אוטובוס.

אופיר אקוניס: הוא אומר שלמרות האיסור חונים שם.

אופיר אקוניס: אסור לחנות ברציפים של "דן" ו"אגד" ו"קווים".

מצליח קזיס: ברציפים של האוטובוסים.

מצליח קזיס: לא בשאר מקומות החניה.

אופיר אקוניס: אסור לחנות.

אופיר אקוניס: הרי זה השינוי שמכניסה הצעת החוק.

אופיר אקוניס: עכשיו היינו יכולים כביכול להתיר את החניה שם, ובכל זאת פסקה (3) שתהפוך ל(4) קובעת שאסור.

אופיר אקוניס: זה דווקא טוב לכם.

משה טיומקין: לחברת "דן" זה בוודאי טוב, אבל לא לציבור הרחב.

אופיר אקוניס: זה טוב גם ל"אגד" ול"קווים".

אופיר אקוניס: צריך שיהיה סדר, שהציבור הרחב לא יתפרע.

אופיר אקוניס: הוא לא יכול לחנות בכל מקום.

משה טיומקין: צריך לסגור את מסוף רידינג פיזית.

אופיר אקוניס: נטפל בזה בנפרד.

אתי בנדלר: "(4) בתחום תחנת אוטובוס המשמשת קו שירות לאוטובוס שלפי תנאי רישיונו פועל גם ביום מנוחה.

אתי בנדלר: (ג) רשות מקומית תרחיק או תגרור רכב פרטי החונה או עומד בניגוד לתמרור שהוצב לפי סעיף קטן (א) למקום החסנה; על הרחקה או גרירה כאמור יחולו הוראות לפי סעיף 77.

אתי בנדלר: " סעיף 77 אלה הוראות פקודת התעבורה, שמדברות על הרחקה – קנס וגרירה.

חוה ראובני: אנחנו מבקשים להוסיף סעיף על רכב שחונה במפרץ ובולט לתוך הנתיב.

חוה ראובני: אולי לא צריך להגיד את זה, כי זה הפרעה לתנועה, אבל הייתי מוסיפה לפני סעיף קטן (ג): "לא יחנה אדם רכב בתחנת אוטובוס כאמור בסעיף קטן (א) אם הרכב בולט אל תוך נתיב הנסיעה".

דן לינק: המקום של דבר כזה הוא בתקנות התעבורה הרגילות.

אופיר אקוניס: מי ירצה לחנות באופן שהרכב בולט אל תוך נתיב הנסיעה?

אופיר אקוניס: אף אחד לא רוצה שרכבו ייפגע.

קריאה: בהחלט חונים כך.

אתי בנדלר: למה לא לעגן את זה בתקנות התעבורה?

פנחס גרשון: בעיני רוחכם כולכם רואים מצב שבא רכב ביום המנוחה ומחנה במקביל למדרכה, אבל אפשר גם לחנות בניצב למדרכה או בזווית.

אופיר אקוניס: עזוב, תנו קרדיט לנהגים הישראלים.

אופיר אקוניס: בחיים שלי לא חניתי בצורה הזאת, למרות שחיפשתי מקום חניה ולא מצאתי.

פנחס גרשון: אם אין איסור – מותר.

פנחס גרשון: אנחנו מדברים מן הניסיון.

חוה ראובני: אני בודקת את השאלה שהוא הציג, האם מותר לחנות בניצב.

דן לינק: מותר רק כאשר זה סומן במפורש.

פנחס גרשון: שם אין סימון בכלל, לא במקביל ולא בניצב.

פנחס גרשון: יש סימון של זיגזג עבור האוטובוסים.

חוה ראובני: זה כתוב במפורש בתקנה 75: "... להעמיד רכב שבו מותר לעצור, להעמיד או להחנות ...

חוה ראובני: יעמידנו בקו מקביל לשפת הכביש, זולת אם התירה הרשות ...".

חוה ראובני: חניה בניצב מותרת רק על-פי תימרור.

אופיר אקוניס: זה ברור כשמש.

אתי בנדלר: אז אנחנו מוותרים על זה בכל מקרה.

חוה ראובני: זה יבוא לתקנות.

אתי בנדלר: האמירה שהרכב לא יבלוט החוצה – זה לא יעוגן בחקיקה הראשית אלא בתקנות, והתקנות הללו כן יובאו לאישור ועדת הכלכלה.

אופיר אקוניס: רק הסעיף הזה?

חוה ראובני: נשלב את זה באיזה תיקון.

חוה ראובני: אנחנו כל הזמן כאן.

אתי בנדלר: אתם יכולים כבר לנסח את זה ולהעביר את זה לוועדה במהירות.

חוה ראובני: צריך להוסיף גם שהשר יקבע את ההוראות בעניין התימרור או אופן התימרור.

אופיר אקוניס: אישור התימרור לא יבוא לכאן?

חוה ראובני: לא.

חוה ראובני: אישור תמרורים לא טעון אישור ועדת הכלכלה.

חוה ראובני: זה אפילו לא חקיקה.

חוה ראובני: רצינו לעגן בתקנות את הנוסח של התמרור ולחבר את זה.

חוה ראובני: מכיוון שזאת תקנה מתירה ומקלה, אין צורך באישור של ועדת הכלכלה.

חוה ראובני: צריך להסמיך את השר להתקין תקנות בעניין זה, למרות שאולי יש לו סמכות לכך במילא.

אתי בנדלר: אני מבקשת שהוועדה תאשר הוספת סעיף כזה ככל שבדיקתה של גברת ראובני תעלה שאין סמכות ברורה לקבוע את זה היום.

אופיר אקוניס: בסדר גמור.

אתי בנדלר: סעיף 2 במקום סעיף התחילה, שקובע "תחילתו של חוק זה תשעה חודשים מיום פרסומו", יבוא סעיף שיקבע: "רשות מקומית תשלים את הצבת התמרורים בכל תחנות האוטובוס שבתחומה שבהן אין מניעה בהתאם להוראות סעיף קטן (ב), לא יאוחר מ-30 באפריל 2010".

אתי בנדלר: זה לא הנוסח המדויק.

אתי בנדלר: זה לא תחילה אלא הוראת ביצוע.

אתי בנדלר: ככל שבשלב הניסוח של החוק לא יתעוררו שאלות מהותיות, הוועדה תאשר כעת את הצעת החוק לקריאה שנייה ושלישית.

אתי בנדלר: אם יהיה צורך, אפנה לאדוני ואבקש ממנו לחדש את הדיון בוועדה.

אופיר אקוניס: אני מאשר את סעיפים קטנים (ב) ו-(ג) וכן את סעיף 2 בנוסח שהוקרא כעת.

אופיר אקוניס: לא נותר לי אלא להודות לכם.

אופיר אקוניס: תודה רבה.